Transnet gee geboue vir kwarantyn en haweloses | Netwerk24
30 Maart 2020 11:16
Transnet se Esselenpark-opleidingskampus is vir kwarantyndoeleindes in Gauteng beskikbaar gestel. Dié kampus in Kempton Park bestaan uit geskiedkundige geboue en is in 1999 tot 'n provinsiale erfenisterrein verklaar. Dit is in die Tweede Wêreldoorlog deur Italiaanse krygsgevangenes gebou.
In Gauteng het Transnet sy Esselenpark-opleidingskampus en sy Parkhill Lodge-eiendom as kwarantyngeriewe aangebied. Dit sal tot 16 April vir dié doel aan plaaslike owerhede beskikbaar wees, het Transnet Maandag aangekondig.
In KwaZulu-Natal het Transnet sy eiendom in Mayorsweg 60, Pietermaritzburg, tot 17 April as huisvesting vir haweloses beskikbaar gestel.
Die Msunduzi-munisipaliteit sal die gebou gebruik om aan haweloses 'n veilige dak oor hul kop te bied tydens die staat van inperking om die Covid-19-pandemie te probeer keer.
In Bloemfontein het Transnet 'n gebou wat hy vir studentebehuising gebruik, tot 17 April vir die huisvesting van haweloses beskikbaar gestel.